
    Sosiologien kan ofte oppfattes som diffus, fragmentert og livsfjern. Dette erfarer mange studenter som setter i gang med sosiologistudier eller som har sosiologi som fag innen andre utdanningsprogrammer. Også vi som erfarne professorer i sosiologi kan iblant oppleve at faget handler om alt og ingenting. I denne boka forsøker vi etter beste evne å gjøre noe med dette, idet vi tar for oss fagets ansats, anvendelse og ansvar. Vi ønsker på denne måten å si noe om rammene for
    
    
    
    
    faget og hva faget kan brukes til, gjennom både en historisk, praktisk og personlig tilnærming.
   

   
    Sosiologi er etter hvert blitt et verdensomspennende fag. Vi har likevel i denne boka lagt vekt på norske eksempler, ikke minst fra de første tiårene faget eksisterte her i landet. Selv om vi ikke forsøker å skrive fagets norske historie, vil vi med dette markere sosiologiens forankring i det samfunnet som omslutter den.

